b'\n_START_ARTICLE_\nEvagrie al Antiohiei\n_START_SECTION_\nBiografie\n_START_PARAGRAPH_\nDup\xc4\x83 moartea lui Paulin \xc3\xaen anul 388, membrii grupului eustatienilor au refuzat s\xc4\x83 recunoasc\xc4\x83 alegerea ca patriarh a lui Flavian, care avusese loc \xc3\xaen 381, din cauza rela\xc8\x9biei lui Flavian cu predecesorul s\xc4\x83u, Meletie, pe care-l acuzau c\xc4\x83 ar fi fost hirotonit de arieni. A\xc8\x99a c\xc4\x83 l-au ales pe Evagrie ca episcop al Antiohiei. Potrivit istoricului bizantin  Sozomen, p\xc4\x83storirea ca episcop a lui Evagrie nu a durat mult._NEWLINE_Teologul antiohian Teodoret a sus\xc8\x9binut c\xc4\x83 hirotonirea arhiereasc\xc4\x83 a lui Evagrie de c\xc4\x83tre Paulin nu a respectat prevederile dreptului canonic, pentru c\xc4\x83 b\xc4\x83tr\xc3\xa2nul episcop a oficiat-o singur, atunci c\xc3\xa2nd se afla pe patul de moarte. Cu toate acestea, Evagrie a fost acceptat de \xc3\xaemp\xc4\x83ratul roman Teodosiu I \xc8\x99i, astfel, schisma din Biserica Antiohiei s-a perpetuat._NEWLINE_Evagrie a tradus, de asemenea, lucrarea Via\xc8\x9ba Sf\xc3\xa2ntului Antonie, scris\xc4\x83 de Atanasie al Alexandriei, din greac\xc4\x83 \xc3\xaen latin\xc4\x83.\n_START_SECTION_\nRecunoa\xc8\x99terea ca episcop\n_START_PARAGRAPH_\nPaulin \xc8\x99i Evagrie, care erau membri ai grupului eustatienilor, au fost recunoscu\xc8\x9bi \xc3\xaen Europa de Apus ca adev\xc4\x83ra\xc8\x9bii episcopi ai Antiohiei, \xc3\xaen timp ce episcopii meletieni, inclusiv Flavian, au fost considera\xc8\x9bi ca episcopi legitimi \xc3\xaen Europa de R\xc4\x83s\xc4\x83rit._NEWLINE_Dup\xc4\x83 moartea lui Evagrie membrii grupului eustatienilor nu au mai ales un alt episcop \xc8\x99i au pierdut \xc3\xaen anul 399 recunoa\xc8\x99terea lor ca grup legitim al Bisericii Antiohiei de c\xc4\x83tre Bisericile Alexandriei \xc8\x99i Romei, r\xc4\x83m\xc3\xa2n\xc3\xa2nd totu\xc8\x99i \xc3\xaen schism\xc4\x83 p\xc3\xa2n\xc4\x83 \xc3\xaen anul 415, c\xc3\xa2nd l-au recunoscut pe succesorul lui Meletie ca patriarh legitim al Antiohiei.'